Седикеле эрзятне, мокшотне анокстасть оршамопельтнень эсь кедьсэ. Тевесь аволь шожда. Васняяк анокстальть коцт, мейле викшнесть эйсэнзэ эсест кедьсэ анокстазь суресэ.

Эрзянь ды мокшонь аватне викшнесть телень кувака ветнестэ, нурькине читнесэ, лиясто ков валдосо… эли штатолонь валдосо. Викшнесть истя, кода мери тенст мелест, ков седеесь мери.Эрьва викшневксэнть ульнесь эсензэ лемезэ, сеедьстэ сынь сюлмазельть касовкстнэнь, ракшатнень марто. Вана коцтонть лангсо мазый сёлмот, гуень прят, кузонь салмуксов тарадкеть, чинемень чалгавкскеть… Вана чипаесь мазыйстэ валгсь коцтонть лангс, вакссонзо тештинеть… ды нама коцтонть лангсо седикелень минек раськень тешксэсь, конатась вансты эйсэнек беряньде…

Суринесь суриненть вакссо, тештинесь тештиненть вакссо, артовкстнэ лисить пек мазыйть, викшневксэсь мазыйстэ мади кедьсэ анокстазь коцтонть лангс.

Нете оршамопельтьне анокстазельть мельстуезь, сень кисэ, штобу азорост улезэ шумбра, илязо ормая.

Васняяк, Настя, оршатано лангозот паля. Палянть лангсо ламо викшневкстэ. Викшневкстнэ теезь ставкстнэнь вакссо, мазыйстэ викшнезельть ожа петне, палянть алксозо, палянть куншкава ставкстнэ, коцтонть поладкстнэ. Мазыйстэ викшнезель мештесь, кирьгась. Нете викшневкстнэ теезь понань сурестэ, сынь кандыть тонеть лембе, мазычи. Сынь артозь эрьва кодамо тюссо.

Палянть ланга оршатано пулай. Сон карми ванстомо тонь берянь вийтнеде. Пулаесь мазылгавтозь понань суресэ, баягинесэ. Баягинетне молемстэ кармить мазыйстэ гайгеме. Ломантне сынст гайгеманть марязь мерить: «Эрзянь ава моли».

Сюлматано икельпаця. Сон истя жо мазылгавтозь эрьва кодамо тюссо.

Прязот путтано панго. Чертнень кекшсэнек пангонть алов.